Erge koue, sneeu op padArgieffoto Die Suid-Afrikaanse Weerdiens (SAWD) het Woensdag gewaarsku dat uiters koue weerstoestande vir vier tot vyf dae vanaf Woensdag oor ŉ groot deel van die land ervaar sal word. Kevin Rae, weervoorspeller verbonde aan die SAWD, het gesê dié weer kan sneeu en uiters koue toestande oor groot dele van Suid-Afrika teweeg bring. Die provinsies wat die waarskynlikste beïnvloed gaan word deur die weer is die Wes-Kaap, Oos-Kaap en in ŉ mindere mate die Noord-Kaap. “Die hoëveld-streek van die Vrystaat, Noordwes, Gauteng en Mpumalanga asook dele van KwaZulu-Natal kan geïsoleerde storms ervaar,” het Rae gesê. Die SAWD het gewaarsku dat daar Donderdag swaar reën wat tot gelokaliseerde oorstromings kan lei in plekke oor die suidelike dele van die Oos-Kaap verwag word asook sneeuneerslae op die Sneeuberg in die Oos-kaap. “Swaar reën wat tot gelokaliseerde oorstromings kan lei word Vrydag tot Saterdag ook aan die kusgebiede van die Eden-distrik in die Wes-Kaap verwag,” het Rae gesê. Daar word ook sneeuneerslae op die hoogliggende gebiede van die Wes-Kaap en Oos-Kaap verwag en die SAWD het kleinveeboere spesifiek gewaarsku om voorbereid te wees. Die stelsel sal volgens Rae Sondag begin om die land te verlaat hoewel laer dagtemperature volgens hom die volgende paar dae steeds gevoel sal kan word.